Et supplions audit nostre seigneur le roi de France que ceste presente ordenance et accort il vueulle de son auctorité royal ratiffier et confermer en soye et en cere vert .


Et combien que ces choses fussent acordees des le mois de jung l'an M CCC XXVIII en la conciergerie du bois de Vincennes , toutevoies n'en feront les lettres seeles jusques a present que elles ont esté faites , deublez et seleez de soubz les seaulx de nous , Jehane royne de France et de Navarre , et de nous , Philippe et Jehane , lors conte et contesse d'Evreux et a present roy et royne de Navarre .


Item , «Nous , Jehane , par la grace de Dieu , royne de France et de Navarre , compagne jadis et espouse de tres haut et puissant prince nostre tres cher et redobté seigneur , de clare memoire , le roy Charles qui Dieux absoille , jadis roy desdis royaume , et nous , Philippe , roy de Navarre , conte d'Evreux , d'Angoullesme , de Mortaing et de Longueville , et Jehane , royne dudit royaume et contesse desdis contés , sa compaigne , fille jadis de noble recordation nostre tres cher et redobté seigneur le roy Loys dont Dieux ait l'ame , jadis roy desdis royaumes .


Savoir faisons a tous presens et a venir que , come nous , Jehane , royne de France et de Navarre , eussions promis pieça en faisant le tractié et acort du royaume de Navarre ci desouz encorporé que , quant Marie , que Dieux absoille , et Blanche de France , nos filles , soient aagees , nous procurerions a nostre loyal povoir que elles acorderoient et jureroient a tenir l'ordenance et tractié dessus dit , et nous , roy et royne de Navarre , considerans que ladicte madame Blanche qui a survescu ladicte madame Marie , sa suer , est agiee , avons requis et requerons a grant instance ladicte madame sa mere que elle voulsist faire acomplir a ladicte madame Blanche ladicte promesse , et nous , royne de France et de Navarre , oye ladicte requeste , desirans enteriner ce que promis avons et nous descharger et delivrer de ladicte promesse , requismes Blanche , nostre fille dessus dicte , que elle voulsist faire ledit serment en la maniere que dit est dessus , et pour ce que ladicte Blanche fust mieulx enformee et acertenee sur ce , nous lui feismes mostrer , lire et esposer mot a mot les lettres dudit acort lesquelles la teneur est telle : «Nous , Jehane , par la grace de Dieu , royne de France et de Navarre , compaigne jadis et espouse de tres haut et puissant prince , nostre tres cher et et tres redobté seigneur , de clare memoire le roy Charles , que Dieux absoille , jadis roy desdis royaumes , et nous , Philippe , conte d'Evreux , et Jehane , sa compaigne et espouse , fille jadiz de noble recordation nostre tres cher et tres redobté seigneur et pere le roy Loys , dont Dieux ait l'ame , jadis roy aussi desdis royaumes de France et de Navarre .


Savoir faisons a tous presens et a venir que , come question fut meue entre nous , Jehane dessus dicte , a cause de nos chieres filles Marie et Blanche de France et filles de nostre dit tres cher seigneur le roy Charles , aians le bail et garde d'icelles , d'une part , et nous , Philippe , ou nom de nostre chiere compaigne dessus dicte , et nous , Jehane , aussi de l'auctorité , volenté et asentement de nostre dit seigneur et espous , d'autre part , sur ce que chascune de de nos parties dessus dictes maintenions et affermions le royaume de Navarre devoir a nous appartenir , c'est assavoir nous royne , ou nom que dessus , a cause de la succesion ou descendue du roy Charles , nostre dit tres cher seigneur et pere desdictes Marie et Blanche , et nous , Philippe , conte , ou nom que dessus , et Jehane , contesse , a cause de nostre tres cher seigneur et pere le roy Loys dessus dit ; finablement , pour bien de paix et pour eschever toute matiere de descort qui de ce pourraient naistre et especialment entre nous qui tant sommes amis et prochans de lur lignage , en la presence de tres haut et puissant prince nostre tres cher seigneur , mosseigneur Philippe , par la grace de Dieu , roy de France , qui , du bien de lui et pour l'amour qu'il a et tous jours a eu a nous de sa grace , veult a ce estre present en la personne et d'autres plusieurs noz genz et amis , ordené est et a esté par ledit nostre seigneur le roy et acordé de nostre volenté et assentement en la maniere qui s'ensuit .


C'est assavoir que ledit royaume de Navarre sera , appartendra et demoura doresenavant heritablement a nos , contesse , fille dudit nostre seigneur le roy Loys et a nos , conte dessus dit , a cause d'elle , sauves les reservations et convenances ci desouz escriptes .


Et parmi ce nous , conte et contesse dessus dis , somes tenus a asseoir , bailler et delivrer a ma dicte dame la royne a cause desdictes madame Marie et madame Blanche , ses filles ou a la survivant , VM livres tornois de rente a heritage pour elles et pour leurs hoirs , sauves aussi les reservations et convenances ci desouz devisees .


Et pour ce que lesdictes Marie et Blanche sont meneurs d'aage et ou bail et garde de nous , royne dessus dicte , nous qui voulons que ceste presente ordenance et accort soient perpetuelment vaillables et demeurent en leur vertu , prometons loyaument en bone foy que , quant nos dictes filles seront aagiees , nous procurerons a nostre loyal povoir que elles acorderont et jureront a tenir ceste presente ordenance et accort et que , pour cause dudit royaume de Navarre , riens ne demanderont a ladicte cousine ne a sa lignee descendant de son corps .


Et voulons et accordons aussi nous , conte et contesse dessus diz , que lesdictes madame Marie et madame Blanche ou la seurvivant d'icelles et leurs hoirs ou les hoirs de la seurvivant aient autel droit oudit royaume comme elles avoient avant ceste ordenance et accort ou cas que nous , contesse dessus dicte , trespasserions de ce siecle sanz hoirs de nostre corps ou ou cas ou desdiz nos hoirs deffaudroit sanz hoirs de leurs corps , sauf aussi et reservé a nous conte et contesse et a nos diz hoirs que nous puissions vendre , donner , aliener et admortir des rentes dudit royaume de Navarre comme vrais seigneurs non contrastant la reservation dessus dicte .


Et nous , royne ou nom que dessus , acordons et voullons que , ou cas ou nos dictes filles ou la seurvivant d'elles trespasserient sanz hoirs de leurs corps ou leurs diz hoirs defauldroient sanz hoirs de leurs corps , que lasdictes VM livres de rente tornois retornent ausdix conte et contesse et a leurs dis hoirs nés et a naistre de ladicte contesse comme leur propre héritage .


Et nous , Philippe et contesse dessus diz , voulons aussi et acordons que lesdictes madame Marie et madame Blanche et chascune d'icelles ou la seurvivant et leurs dis hoirs puissent vendre , donner , aliener , aumosner et admortir desdictes VM livres tornois de rente comme vrais seigneurs et dames non contrastant la reservation dessus dicte tout aussi comme se oncques n'eust esté faite .


Et fu acordé en ce tractié faisant par ledit monseigneur le roy de France , le duc de Bourbon , le conte d'Alençon et les autres du lignage qui furent a ce present accort que , ou cas ou aucun de nous vendrions au contraire de ces convenances en tout ou en partie , il seroient contra la partie qui au contraire yroit et seroient pour la partie qui lesdictes convenances tendroit .


Et supplions audit nostre seigneur le roy de France que ceste presente ordenance et acort , il veille de son auctorité royale confermer et ratifier en soye et en cire vert .


Et combien que ces choses fussent acordees des le mois de juing l'an M CCC XXVIII en la conciergerie du bois de Vincennes , toutevoies ne furent les lettres seellees jusques a present que elles ont esté faites dobles et sellees soubz les seaulx de nous , Jehane , royne de France et de Navarre , et de nous , Philippe et Jehane , lors conte et contesse d'Evreux et a present roy et royne de Navarre .


Em en tesmoing de ce , y avons mis nos seaulx desquieulx nous usons a present c'est assavoir l'an M CCC XLII ou mois d'avril» .


Et nous , Blanche dessus dicte , oyes et diligement entendues lesdictes lettres en tout ce que en ycelles est contenu et sur ce avis et deliberation , voulans entierement et benignement acomplir la promesse que faite avoit nostre tres chiere dame et mere en faisant le tractié et accort dessus dit , du congié , volenté et asentement de tres haut et excellent prince moseigneur le roy de France qui pour l'amour desdictes parties avoit esté present ou tractié et accort dessus diz , a la requeste aussi de nostre tres chiere dame et mere , l'ordenance , tractié et accort dessus dis voullons , accordons et jurons aus saintes Euvangiles a tenir et garder en la maniere que oudit accort est contenu , et l'asiete desdictes livres tomois de rente nous nous tenons pour bien paiee et en quitons lesdiz roy et royne de Navarre et leurs hoirs .


Et parmi ce , nous , roy et royne de Navarre dessus dis , nous tenons pour contens et quitons ladicte madame la royne , mere de ladicte madame Blanche , de ladicte promesse que faite avoit comme dit est .


Et nous , Jehane , royne de France et de Navarre , et aussi nous , roy et royne de Navarre , et Blanche dessus dicte , a gregneur seurté et fermeté des choses dessus dictes , avons mis nos seaulx en ces presentes lettres , en suppliant a nostre tres cher seigneur le roy de France que ces presentes lettres il vueille ratifier et confermer .


Donné ou mois d'avril l'an M CCC XL et deux» .


Item , «Nous , Philippe , par la grace de Dieu , roy de Navarre , conte d'Evreux , d'Angoulesme , de Mortaing et de Longueville , et nous , Jehane , par ycelle mesme grace , royne dudit royaume et contesse desdictes contés , sa compaigne , jadis fille de noble recordation nostre tres cher et tres redobté seigneur et pere le roy Loys , dont Dieux ait l'ame , jadis roy de France et de Navarre .


Savoir faisons a tous presens et a venir que , come question fust pieça meue entre nostre tres chiere et tres amee dame la royne Jehane , compaigne jadis de tres noble et puissant prince , de clare memoire , nostre tres cher seigneur le roy Charle que Dieux absoille , jadis roy aussi desdis royaumes de France et de Navarre , a cause de tres nobles dames madame Marie , qui pour lors vevoit , et madame Blanche de France , filles desdis roy et royne , d'une part , et nous , roy et royne de Navarre , d'autre , sur ce que ladicte madame la royne Jehane , mere desdictes masdames Marie et Blanche , aiant le bail et garde d'icelles et en leur nom , maintenoit et afermoit ledit royaume de Navarre devoir heritablement appartenir a ses dictes filles et a leurs hoirs a cause de la sucession et descendue dudit nostre tres cher seigneur le roy Charles , leur pere , nous , roy et royne de Navarre , dizans au contraire et que a nous appartenoit ledit royaume de Navarre a cause de la sucession et descendue de nostre dit tres cher seigneur le roy Loys , pere de nous royne de Navarre dessus dicte ; finablement , pour bien de paix et pour eschever toute matiere de descors qui de ce pourroient naistre en especial entre nous qui tant sommes amis et prochains de lignage , en la presence de tres haut et tres puissant prince nostre tres cher seigneur monseigneur Philippe , par la grace de Dieu , roy de France , qui du bien de lui et pour l'amour qu'il a et tous jours a eu a nous , veult de sa grace a ce estre present en sa personne et d'autres grans nos amis , ordené fu par ledit nostre seigneur le roy et acordé de lettres de l'acort sur ce fait dont la teneur est telle : «Nous , Jehane , par la grace de Dieu , royne de France et de Navarre , compaigne jadis et espouse de tres haut et puissant prince , nostre tres cher et tres redobté seigneur , de clare memoire , le roy Charles que Dieux absoille , jadis roy desdis royaumes , et nous , Philippe conte d'Evreux , et Jehane , sa compaigne et espouse , fille jadis de noble recordation nostre tres cher et tres redobté seigneur et pere le roi Loys dont Dieux ait l'ame , jadis roy aussi desdis royaumes de France et de Navarre .


Savoir faisons a tous presens et a venir que , come question fust meue entre nous , Jehane dessus dicte , a cause de nos chieres filles Marie et Blanche de France et filles aussi de nostre dit tres cher seigneur le roy Charles , aians le bail et garde d'icelles , d'une part , et nous , Philippe , ou nom de nostre chiere compaigne , et nous , Jehane , aussi de la volenté , auctorité et asentement de nostre dit seigneur et espoux , d'autre part , sur ce que chascune de nos parties dessus dictes maintenions et affermions le royaume de Navarre devoir a nous appartenir , c'est a savoir nous , royne ou nom que dessus , a cause de la sucession et descendue du roy Charles nostre dit tres cher seigneur et pere desdictes Marie et Blanche , et nous , Philippe , conte ou nom que dessus , et Jehane , contesse , a cause de nostre tres cher seigneur et pere le roy Loys dessus dit ; finablement , pour bien de paix et pour eschever toute matiere de descors qui de ce pourroient naistre et especialement entre nous qui tant sommes amis et prouchains de lignage , en la presence de tres haut et puissant prince nostre tres cher seigneur , monseigneur Philippe , par la grace de Dieu , roy de France , qui du bien de lui et pour l'amour qu'il a et tous jours a eu a nous de sa grace veult a ce estre present en sa personne et de autres plusieurs grans nos amis , ordené est et a esté par ledit monseigneur le roy et acordé de nostre volenté et assentement en la maniere qui s'ensuit .


C'est assavoir que ledit royaume de Navarre sera , appartendra et demoirra doresenavant heritablement a nous contesse , fille dudit nostre seigneur le roy Loys , et a nos hoirs et a nous conte dessus dit , a cause d'elle , sauves les reservations et convenances cy dessus escriptes .


Et parmi ce nous , conte et contesse dessus diz , somes tenus a asseoir , bailler et delivrer a ma dicte dame la royne a cause desdictes Marie et madame Blanche ses filles ou a la survivant VM livres tomois de rente a héritage pour elles et pour leurs hoirs , sauves aussi les reservations et convenances cy desouz devisees .


Et , pour ce que lesdictes Marie et Blanche sont meneurs d'aage et ou bail et garde de nous royne dessus dicte , nous qui voulons que ceste presente ordenance et accort soient perpetuelment vallables et demeurent en leur vertu , prometons loyaulment en bone foy que , quant nos dictes filles seront aagiees , nous procurerons a nostre loyal povoir que elles acorderont et jureront a tenir ceste presente ordenance et accort et que , pour cause dudit royaume de Navarre , riens ne demanderont a ladicte contesse ne a sa lignee descendant de son corps .


Et voulons et acourdons aussi nous , conte et contesse dessus dis , que lesdictes madame Marie et madame Blanche ou la seurvivant d'icelles ou leur hoirs ou les hoirs de la seurvivant aient autel droit oudit royaume come elles avoient avant ceste ordenance et accort ou cas ou nous , contesse dessus dicte , traspasserions de ce siecle sanz hoirs de nostre corps ou ou cas ou nos dis hoirs deffaudroient sanz hors de leur corps , sauf aussi et reservé a nous conte et contesse et a nous diz hoirs que nous puissiens vendre , donner , aliener , aumosner et admortir des rentes dudit royaume de Navarre come vrais seigneur , non contrastant la reservation dessus dicte .


Et nous , royne ou nom que dessus , accordons et voulons que , ou cas ou nos dictes filles ou la seurvivant d'elles traspassaroient sanz hoirs de leur corps ou lesdiz hoirs deffaudroient sanz hoirs de leur corps , que lesdictes VM livres tornois de rente retornent audit conte et contesse et a leurs diz hoirs nez , a naistre de ladicte contesse come leur propre heritage .


Et nous , Philippe et contesse dessus dicte , voulons aussi et acordons que lesdictes madame Marie et madame Blanche et chascune d'icelles ou la seurvivant et leurs diz hoirs puissent vendre , donner , aliener , aumosner et admortir desdictes VM livres tornois de rente comme vraiz seigneurs et dames , non contrastant la reservation dessus dicte tout aussi comme se oncques n'eust esté faite .


Et fu accordé en tractié faisant par ledit nostre seigneur le roy , le duc de Bourbon , le conte d'Alençon et les autres du lignage qui furent a ce present accort que , ou cas ou aucun de nous vendrions au contraire de ces convenances en tout ou en partie , il seroient contre la partie qui au contraire yroit et seroient pour la partie qui lesdictes convenances tendroit .


Et combien que ces choses fussent acordees des le mois de juing l'an MCCCXXVIII en la conciergerie du bois de Vincennes , toutevois ne furent les lettres sellees jusques a present que elles ont esté faites doubles et sellees souz les seaulx de nous Jehane , royne de France et de Navarre , et de nous Philippe et Jehane , conte et contesse et a present roy et royne de Navarre .


Et , come par ledit accort cy dessus encorporé , nous , roy et royne de Navarre , fussiens tenus de asseoir , bailler et delivrer a nostre dicte tres chiere et amee dame madame la royne Jehane , mere desdictes madame Marie et madame Blanche ses filles , VM livres tornois de rente heritablement ou nom d'elles et pour elles ou pour la seurvivant d'elles et pour leurs hoirs et pour les hoirs de la seurvivant , savoir faisons que nous , voulanz enteriner et acomplir ce que promis avons par ledit accort , avons assis et fait asseoir des lors a ladicte madame la royne ou nom et a cause desdictes mes dames ses filles et de la seurvivant lesdictes VM livres tornois de rente en la maniere qui s'ensuit .


C'est assavoir par ledit nostre seigneur le roy de France , pour nous et en lieu de nous , deux mille VIC IIIIXX II livres tornois de rente qu'il nous devoit pour certaines et justes causes , lesquelles nous transportasmes des lors et encores trasportons a ladicte madame la royne ou nom que dessus ; et les autres IIM IIIC XVIII livres tornois de rente demourez a asseoir desdictes VM livres tornois de rente , oultre ce que ledit nostre seigneur le roy en ha assis , comme dit est , nous lui avons fait asseoir en Normandie es parties de Costantin en certains lieux , villes , demaine , fiez , arrefiez , receanx , bordiers , fouages et autres choses ; et combien que pieça lui aions fait l'asiete desdictes VM livres tornois de rente et en soit pieça en possesion et saisine , tant par le transport que nous lui feismes de ladicte rente que le roy nous devoit faire asseoir come parce que nous mesmes lui aions fait asseoir par nos gens comme dit est , toutevois ne furent oncques faites chartes a ladicte madame la royne pour lesdictes mesdames ses filles jusques a present que nous avons ordené et ordenons , de certaine science , que les parties singulliers desdictes assietes soient mises ordeneement en rolles et baillees a ma dicte dame la royne a cause de mes dictes dames ses filles et de la seurvivant , tant pour ledit nostre tres cher seigneur le roy de France come par nous en la maniere que dit est .


Nous Philippe , roy de Navarre dessus dit , et nous , Jehane , sa compaigne , de l'autorité a nous donnee sur ce de nostre dit seigneur et espoux , de certaine science et par deliberation et bon avis que nous avons sur ce , en cessasmes , tranportasmes et delaissacsmes des lors a tous jours es dictes mesdames et a la seurvivant d'icelles , et encores par ces presentes lettres cessons , transportons et delaissons a tous jours especialment maintenant a ladicte madame Blanche seurvivant madame Marie , sa suer , et a ses hoirs avec toute l'action , proprieté , droit et seigneurie que nous y avions et povions avoir en quelconque maniere que ce fust ; et ycelle leur prometons envers tous garantir et delivrer et voulons , otroions et acordons que elle et ses hoirs en joissent et puissent paisiblement joir et user perpetuelment come de leur propre heritage , selon la fourme et teneur dudit accort et la reservation contenue en ycellui cy dessus encorporé .


Et pour ce que de ce soit ferme chose et estable a tous jours , nous , roy de Navarre , et Jehane , sa compaigne , de l'autorité de nostre dit seigneur comme dit est , avons fait metre nos seaulx a ces presentes lettres .


Et pour ce que ce soit ferme chose et estable a tous jours , nous avons fait metre nostre seel a ces presentes lettres , sauf nostre droit en autres choses et l'autrui en toutes .


| Renonciation faite par madame de Navarre aux meubles , DEBTES APRÉS LA MORT DU ROY DE NAVARRE QUE DIEUX ABSOILLE | Philippe , par la grace de Dieu , roy de France , a tous ceulz qui ces presentes lettres verront , salut .


Savoir fasons que , en nostre presence la ou nous fusmes a l'enterrement du cuer de nostre tres cher cousin , jadiz roy de Navarre , conte d'Evreux , en l'eglise de Jacobins a Paris , le mercredi IIIe jour de decembre , vinrent tantost après l'enterrement dudit cuer a la fosse ou il estoit mis , nos tres chers filz et frere , les ducx de Normandie et de Bourgoigne , procureurs et ou nom de procureurs de nostre tres chiere niece la royne de Navarre , jadiz fame dudit roy de Navarre , et come procureurs d'elle , par nostre amè et feal chevalier et conseiller Simon de Buci , parlant ou nom d'eulx et pour eulx come procureurs , nous firent dire en sustance et puis baillerpar escript les paroles qui s'ensuient : «Cy sont messeigneurs les ducx de Nourmandie et de Bourgoigne des plus prochans amis de madame la royne de Navarre , par lesquelle elle se veult et entent conseiller et governer , lesquieux ne ses autres amis ne l'en ont mie conseillé ne bon ne fust qu'elle venist cy en sa personne , et pour ce , yl y sont pour elle et come procureurs d'elle , nie font a dire ou nom d'elle et pour elle que , come elle soit sur le punt qu'il esconvient que elle se mette ou renonce au meuble et aux debtes de son seigneur , et en ce et en autres choses est elle tenue de raison requerre et croire le conseil de ses amis , lesquieux y ont molt penssè et eu deliberation par plusieurs foiz de ce que elle en devoit faire .


Si ont regardé que , come ma dicte dame sceust petit du governement de son seigneur ; toutevoie pensent ses amis que tant pour ses armes que son dit seigneur a suivies et les guerres du roy monseigneur , come pour ce que il a esté en moult de païx et derrenierement en ce voyage ou Dieu l'a pris , molt de debtes et de finances , de obligations et d'autres choses touchans le fait et la conscience de son dit seigneur , y puet avoir obscures , deubteses et incertaines , si que elle ne pourrait venir a certainetè ne en faire satisfacion en maniere que son cuer en fust appaisiè et sa conscience seure ne son seigneur bien aquittiè ; encores elle qui est une dame , ne par lui ne se puet governer , ne ne pourrait la paine ne la charge porter des besoignes , debtes et execution de son dit seigneur , et par sa main seroit la chose trop longue et en un molt grant triboil , grevance et mesaise se metroit s'il esconvenoit que a lui venissent les plaintes et les demandes de ceulx a qui son dit seigneur seroit tenuz , et toutefoiz que elles les otroit li renouvelleroit sa doleur et la mesaise tel que le corps de lui en seroit en peril ; et quant il y a autres executeurs bons et sages , telz come mosseigneur de Navarre a esleuz , esquieux il avoit grant fiance , l'en s'en puet bien fier et atendre a eulx , et il savoient de son estat , si en pourraient mieulx esploitier et en moins de temps que elle ne pourroit ne pour ce ne l'arra elle mie que elle ne face du bien pour son seigneur en prieres et en aumosnes et en mieulx que elle saura , et bien y est tenue , elle l'ame a la vie , si fera elle après , mes sanz grant peril de son ame et dobte de conscience , ne pourrait elle prendre la charge des debtes ne l'execution ; si que par la volentè et le conseil de ses amis , lesquieux il lui convient croire , elle et messeigneurs , ses diz procureurs pour elle , combien que il lui soit grieft et molt a enuiz lui aient fait consentir renoncer aux meubles et aus debtes de son dit seigneur , et se tient et se veult tenir a son douaire , et veult et se consient que touz le meubles de son dit seigneur , dont il y doit avoir largement et plus qu'il ne fust mestier aux debtes et executions paier , les executeurs praingnent et esploittent tost et brefment pour son seigneur acquitter et l'execution acomplir ; et de ce faire diligement les prie car c'est l'un des grans desirs que elle puisse avoir et la chose de quoy elle sera plus reconfortee se l'execution de son seigneur et ses debtes sont bien paiees , et a ce ne veult elle que desdiz meubles l'en esparnnie nulz ne que l'en lui baille aucuns que ne lui soient aussi chierement vendus comme au plus estrange merchant qui y pourra venir , et en ceste renunciation faisant , font protestations lesdiz procureurs ou nom d'elle et pour elle que pour ce ne lui soit fait prejudice ou droit que elle a , peut ou doit avoir en ses meubles et en ses joyeaulx» .


Après lesquelles parolles , ledit chevalier se fist avouer et advouè fu de quant que il avoit dit par lesdiz ducx et a monstrer que nostre dicte niece la royne de Navarre venist a point a faire ladicte renunciation et que faire la peust par procureur , et que , quant a ce , et aussi quant a prandre ou a laissier la garde ou le bail de ses enffans , le temps n'eust corru contre elle que on ne peust dire que elle se y fust mise ne es debtes de son dit seigneur pour demeure que elle eust faite en son ostel , ne pour ce que elle eust usè des biens communs puis la mort de son dit seigneur .


Et avant ledit enterrement de son cuer , ledit chevalier mist avant et fist lire unes lettres pendans seellees de nostre seel et a faire foy de la procuration desdiz procureurs , unes autres seelees du seel de nostre dicte niece la royne de Navarre desquelles lettres et premier de celles qui estoient seellees de nostre seel les teneurs s'ensuient : «Philippe , par la grace de Dieu , roy de France , a tous ceulz qui ces presentes lettres verront , salut .


Come par aucuns amis de nostre tres chiere et amee niece la royne de Navarre , nous ait esté signiffié nostre dicte mere avoir oÿ novelles du trapassement de nostre tres cher cousin le roy de Navarre , son seigneur , pour lesquelles novelles elle est en grant doleur et mesaise de cuer , si que elle ne puet penser ne entendre a chose que toche l'estat et gouvernement d'elle ne de ses biens , ne pourvoir es besoignes que elle ait ou puisse avoir a faire ou cas du traspassement dessus dit , ne ausi ne lui endurent ne n'osent parler ceulz qui en tour lui sont ; si nous ont supplié que , come par la costume , usaige et observance comune du païx et des parties de France ouquel nostre dicte niece demeure , les dames et femes nobles doient elles mettre ou renoncier es meubles et debtes de leurs mariz trespassez tantost aprés l'enterement et elles tenir a leur douaire si elles veulent par certaines solempnités et signez acostumés , si comme l'en dit ; et ainssi soit elle estant par deça , son dit seigneur et mari le roy de Navarre soit traspasez en lointain païz et le corps de lui enterrez en Navarre , combien que l'on ait entendu que le cuer sera apportez a enterrer par deça , nous , pour ce que avant l'enterrement dudit corps ne depuis elle n'a eu ne avoir ne puet bonnement a present deliberation sur ce que elle devra faire , de pranre ou renoncier , come dit est , et aussi affin que par la demeure et heritation que faite a depuis le trespassement et l'enterrement du corps dessus dit en l'ostel de son dit seigneur et use des biens comuns , et fera de ci a l'enterrement dudit cuer , l'en ne puisse dire que elle ait pris la garde ou le bail de ses enfanz ne que elle se soit melee aux meubles , par quoi elle soit tenue a paier les debtes , lui vueillons pourveoir de grace et de remede convenable .


Item , «A tous ceulz qui ces lettres verront , Jehane , fille du roy de France , par la grace de Dieu royne de Navarre , contesse d'Evreux , d'Angoulesme , de Mortaing et de Longueville , salut .


Come depuis le novelles dures et greves a nous venues du trespassament de nostre tres cher seigneur et mari , le roy de Navarre , que Dieux absoille , lequel , si come il plait a Dieu , nous a leissieue vueve en grant doleur , tristece et mesaise de cuer , nos amis auquiex nous somez tenue , si comme raison est , de croire et nous par eulx gouverner en ce cas nous aient loé et conseillié , et encores loent et conseillent , par grant deliberation et avis qu'il ont eu sur se , si come nous ont fait savoir par plusieurs foiz que nous , aprés l'enterrement , ou avant , du cuer de nostre dit seigneur que l'en dit qui sera apportez et enterrez en France , renoncions aux meubles et aux debtes de nostre dit seigneur et nous teignons a nostre douaire , nous , a qui il est moult grief de faire et molt le voulsisiens eschever se nous povissions bonnement sanz peril de nostre ame et grant charge de nostre conscience , nos tres chers et tres amez cousin et oncle , les ducx de Normandie et de Bourgoigne , qui sont de nos plus grans et plus prochains amis et esquiex nous avons plaine fiance de garder nostre honnour et la seurté de nostre estat , avons fait et establi , faisons et establissons par ces presentes nos procureurs ensemble et chescun par lui et a renoncier pour nous et en nostre nom ausdis meubles et debtes , et dire que nous nous tenons et voulons tenir a nostre douaire aprés ledit enterrement , ou lieu et en la maniere qu'il verront que mestier sera et que bon leur semblera , et de faire en tout et par tout sur ce et les deppendences tout quant que nous ferions et faire pourrions si nous estions presente .


Et nous , a la requeste desdiz procureurs de ladicte royne de Navarre , desdictes renunciation , protestation et autres choses dessus dictes et de l'exhibition et lecture desdictes lettres affin que en avoir memoire et que plaine foy en puisse estre faite ou temps a venir leur avons donné noz presentes lettrez , esquelles en tesmoing de ce , nous avons fait metre nostre seel .


| Le ROY CONSENT ET VEULT QUE IIM LIVRES TOURNOIS DE RENTE DEUES A LOYS CONTE D'EvREUS A CAS DE SA FAME ET IIIM LIVRES DE DON , Li SOIENT ASSISES SUR LA CONTÉ DE FLANDRES | Philippe , par le grace de Dieu , roy de France .


Nous faisons savoir a touz presens et a venir que , come nous deussiens a nostre tres cher frere et feel Loys , conte d'Evreux , faire asseoir deux mille livres de tornois a rente de nostre don sur nostre Tresor a Paris , nous avons consentu et voulu , de grace especial , que lesdictes cinq mille livres de tournois soient assises audit conte en nostre conté de Flandres , sitoust comme ycellui conte vendra et sera en nostre obeissance , avec trois autres mille livres , laquele assiete de cinq mille livres dessus dictes et de trois mille livres donnés avec , nous voulons que soiet faicte es lieux qui sembleront convenables pour nous et pour lui en conté , justice et seygneurie haute et basse , audit et a l'esgart de noz amés et feaulx Rohert duc de Borgoine , Johan conte de Dreues et Pierre seigneur de Chambli , chevalier , ou les deulx d'iceulx , par le pris de proudes hommes que nous y establirons .


| Lettre que l'ottroy de l'imposition de iiii deniers pour livres fait par MADAME LA MERE DE MONSEIGNEUR NE TOURE A PREJUDICE OU TEMPS A VENIR | Philippe , par la grace de Dieu , roy de France .


Savoir faisons a tous presens et a venir que a nostre majestee royal appartieingne a pourveoir a ce que les ottroiz faiz et ottroiez gracieusement a nostre pere et requeste ne soient traiz a consequence , ne ne facent prejudice ou temps a venir a ceulx qui gracieusement les ottroient ne a leurs hoirs ou successeurs , et a nostre tres chiere cousine la royne de Navarre et contesse d'Evreux , pour l'aide des mutations de nos monoies , nous ait , a nostre requeste , gracieusement ottroié ou nom de nostre tres cher et feal cousin le roy de Navarre et conte d'Evreux , son seigneur et espous , l'imposition de IIIIe deniers pour livres a lever et avoir par un an continuelment seulement en toutes les terres que nostre dit cousin et elle ont en nostre royaume , nous , de certaine science , voulons , accordons et espressement declarons et ordenons , par la teneur de ces presentes , que ledit ottroy ou louer ladicte imposition ne acquiere ou ait acquis a nous , noz hoirs ou successeurs aucun droit novel ne que prejudice quelque il soit , par ce , soit fait ou engendré sur la terre et subgés de nous cousin et cousine , de leurs hoirs et successeurs , et que ce ne soit ou doit estre trait a conséquence ou temps a venir par quoy nous puissiens autre foiz oudit temps a venir reclamer droit ne usage pour cause dudit ottroy en leurs dictes terres ne sur leurs hommes et subgés de telle ou autre imposition demander .


Donné a Villiers en Louge , l'an de grace mil IIIC XLIII , ou mois de juillet .


| Lettre come le roy balle hommes a madame de Navarre A CAUSE DES FIEZ DE PERCY | Philippe , par la grace de Dieu , roy de France , a tous ceulz qui ces lettres verront , salut .


De la partie de nostre tres chiere et amee niece la royne de Navarre nous a esté dit et monstré en nous supliant que , come la terre et les fiez apellez de Percy et du val de See , assis es vicontez de Coustances et d'Avranches , lesquieux soliloit tenir en foy et en hommage de ladicte royne Jehan Tesson , jadiz chevalier et seigneur de la Roche Tesson , avons pour cause de forfaiture faite par ycelui seigneur contre nostre majesté royal , nous avons donné a nostre chiere suer la contesse de Savoie et a nostre amé et feal chevalier Jehan de Chasteillon , a chascun d'eulz , partie et d'icelle terre et fiez dessus nommez qui devoient estre tenus de elle en foy et en homage , n'ait point donné , nous , pour lui , veuillons bailler homme ou hommes qui tiegne ou tieignent d'elle en la maniere que ledit seigneur jadis de la Roche faisoit , car par deffaut d'omme lui pourrait venir tres grant doumage , si comme elle dit ; nous , inclinans a sa supplication , lui avons baillé et ballons de certaine science et pour cause en et pour homes nos dessus diz suer et chevalier , tout aussi come estoit ledit sire de la Roche Tesson , voulanz et nous plest par le teneur de ces presentes que il li facent obéissance , foy et homage de ladicte terre et fiez de Percy et du Val de See chascun pour sa part , si come il appartendra et come le cas le requiert .


Donné a Paris , le VIIIe jour de novembre , l'an M CCC XLIIII .


| Lettre de l'asignation faite sur le Tresor au roy de Navarre en LIEU DE Léry | Philippe VI de Valois assoit en faveur de Philippe d'Évreux , roi de Navarre , au nom de sa femme , les 1 304 livres 17 sous 9 deniers tournois de rente restant dues de la dot de Marguerite de Bourgogne , mère de la reine de Navarre , sur le Trésor royal permettant ainsi au duc Eudes IV de Bourgogne de reprendre la terre de Léry qu'il avait baillée au comte pour 5 ans en attendant d'asseoir ailleurs cette rente .


Philippe , par la grace de Dieu , roy de France .


Savoir faisons a touz presens et a venir que , pour cause d'un acort pieça fait entre nos chers et feaulx le roy de Navarre , conte d'Evreux , nostre cousin , et la royne de Navarre , nostre niece , d'une part , et nostre cher et feal frere le duc de Bourgoigne , d'autre part , sur et pour cause de ce qui demeura a asseoir et assigner de la rente promisse et donee en mariage a jadis nostre suer et suer dudit duc , la royne de Navarre , en nostre Tresor XIIIe IIII livres XVII sous IX deniers tornois de rente , et pour ce leur onst baillier par certain pris a deduire et d'icelle rente et souz certaingne condition Lery et les appartenances , lesquelles choses lesdiz roy et royne de Navarre disoient a eulz estre encouruz et venuees en heritage de ladicte royne pour tant que nostre dit frere les avoit , si comme il mantenoient , lessier encourir , nostre dit frere affermant le contraire et qu'il devoit avoir et recouvrer Lery et les appartenances , et sur ce descort fust meu ou en puint de mouvoir entre lesdictes parties , pour lequel oster et apaisier , nostre tres chiere compaigne la royne , en qui ordenance lesdiz roy et royne de Navarre avoient mis lesdiz Lery et appartenances pour en faire sa volenté et les baillier a cui il lui plairoit ou retenir , si lui plaisoit , ait ordené que lesdiz Lery et appartenances demourront a nostre dit frere le duc , et aussi ait ordené que il baillere et delivrera auxdiz roy et royne de Navarre en recompenssation de ce , et pour acomplir ce que il leur devoit par ledit accort pieça fait , lesdictes XIIIC IIII livres XVII sous IX deniers de rente , nous , desirans et ayans molt a cuer de metre accort et bone fin oudit descort et que l'ordenance de nostre dicte compaigne , que faite la pour ledit descort appaisier et oster , soit enterinee et accomplie , par quoy nouvel descort ne autre matiere de discencion n'en puisse sourde , a la supplication de nostre frere le duc qui faire nous en doit recompensation de ce , et pour complir ce que il leur devoit par ledit acort pieça fait et pour lui et en son aquittement , avons asigné , baillé et delivré , asignons , baillons et delivrons selon l'ordenance dessus dicte auxdiz roy et royne de Navarre , heritablement pour eulx et pour leurs hoirs , lesdictes XIIIe IIII livres XVII sous IX deniers tornois de rente anuel sur ce et en nostre dit Tresor , ouquel nous voulons que ceste somme soit chascun an aux termes acostumez par ce rendue et delivree auxdiz roy et royne de Navarre ou a leurs hoirs ou au comandement d'eulx et de leurs hoirs , mandanz par ces presentes a nos amez et feaulz tresoriers qui sont et pour le temps seront que doresenavant sanz autre mandement atendre paient et delivrent ladicte rente , escrivent et ordenent entre les autres rentes deues et asignees en nostre dit Tresor , et ce que paié en sera allouent sanz difficulté es contes desdiz tresoriers .


Donné en la tour de la monoie , le XX jour de janvier l'an de grace mil CCC et XL .


| Lettres que Angoulesme , Mortaing et les autres terres baillees a madame Jehane li soient baillees et demeurent pour xviM Vc VII livres VII SOLS II DENIERS TORNOIS DE RENTE SANZ FAIRE AUCUNE ASSIETE EN la MANIERE QUE ELLE LE A TENUES ET TIENT .


Donné decembre cccxl cinq | Philippe , par la grace de Dieu , roy de France , a touz ceulz qui ces lettres verront , salut .


Come pour certain accort et tractié et pour certaine cause fait entre nostre tres cher seigneur et cousin le roy Charles , d'une part , et nostre tres cher cousin Philippe , roy de Navarre et conte d'Evreux , dont Dieus ait les ames , et Jehanne , nostre tres chiere niece , compaigne de nostre dit cousin le roy de Navarre a cause de la conté de Champaigne , d'autre , fust acordé et ordené que nostre dit seigneur le roy Charles feroit baillier et asseoir a noz dis cousin et niece de Navarre XXM livres tornois de rente , lesquelles XXM livres tornois de terre leur ont esté assises tant par nostre dit seigneur come par nous , c'est assavoir en la conté d'Angoulesme et es appartenances et la conté de Mortain et es vicontés d'Avranches et de Costances ou bailliage de Costantin , tant a nos dis cousin et niece come a nostre tres chiere dame et cousine madame la royne Jehane , a qui en fu baillé certaine some pour nos cousines , ses filles , filles de nostre tres cher seigneur le roy Charles , ou nom et pour nos diz cousin et niece qui de tant estoient tenuz a eulx pour raison et la composition faite ewtr'eulx du royaume de Navarre , et depuis ce , ait esté question entre nos gens de nos comptes et les gens de nos dis cousin et niece , en accordant avec nos dictes gens lesdictes assiete , voulsissient dire et maintenir que ladicte terre d'Angoulesme n'avoit esté baillee a ceulz nos cousin et niece que pour IIIIM livres tornois de rente , toutevois sembloit il et apparoit par l'asiete qui pieça avoit esté faite d'icelle terre que ladicte terre avoit esté baillee a nos diz cousin et niece pour IIIIM Vc IIIIXXX livres XXI deniers tornois ; et avec ce disoient que la haute justice d'Angoulesme estoit encores a metre en pris ne n'estoit prisee , laquelle avoit esté estimee en faisant ladicte assiete a cent livres de rente ou plus , et encores disoient que , come les gens de noz dis cousin et niece se fussent autrefoiz douluz en disant que , en faisant ladicte assiete , aucunes choses leur deussent avoir esté deduites qui ne leur furent pas deduites ne rebatues , et requerroiet que la vente fust sceue , sur ce que aussi povoiet estre que , en ycelle assiete faisant , avoient esté obliees aucunes choses qui n'avoient pas esté mises en ladicte assiete , et aussi plusieurs choses povoient estre moins suffisument et pour mendre pris mises en ladicte assiete que il ne deussent , lesquelles devoient tourner en augmentation de ladicte assiete et a nostre proffit ; et encores disoient nos dictes gens que , en la conté de Mortaing et es dictes contés d'Evranches et de Coustances et ou bailliage de Coustantin , estoit trop assis a noz dis cousin et niece VC VII livres II deniers tornois de rente par an , si come il apparoit par les assietes , les gens de nos diz cousin et niece disans que , en faisant ladicte assiete , les aumosnes et rentes et heritage deues sur la terre d'Angoulesme , qui povoient monter environ LXIX livres et XXXII sestiers du sel , n'avoient pas esté deduiz de ladicte assiete et le devoient estre de raison , et que autres rentes leur avoient esté assises come rentes qui se devoient tercier pour ce qu'il portent los et ventes , lesquelles ne estoiet pas de celle condition , et pour ce ne deussent pas avoir esté tierciees ; et que encores leur avoit esté assise la chancellerie de la Tour Blanche pour IIC XXXVII livres VII sous V deniers come pour rente courrant a tornois , et la monoye qui court en ladicte chancellerie vault moins de tornois tant que le tornois vault moins du parisis , et que encor ne leur avoient esté deduiz , en faisant ycelle assiete , les gaiges de bailli ou senechal ou d'autres officiers ; nous , oye sur ce la relation de nos dictes gens des comptes et ce que les gens de noz dis cousin et niece ont voulu dire sur ce , considerans l'amour et affection que nous avons a nostre dicte niece et a noz cosins , ses enfans , pensanz que , a ordener et a envoier commissaires en ladicte terre d'Angoulesme pour savoir la verité des choses dessus dictes , convendroit fere grans frais et despens , voulans faire grace especial a nostre dicte niece , avons accordé et accordons a ycelle nostre dicte niece et voulons que ladicte terre d'Angoulesme avecques toutes les revenues et la haute justice moyene et basse et toutes les appartenances d'icelle , quelles que elles soient ycelle , nostre dicte niece et ses hoirs et sucesseurs aient tenu pour le temps passé et tiegnent doresenavant pour le temps a venir pour le pris de IIIIM livres tornois de rente par an , toutes charges deduites et rebatues , lesquelles nostre dicte niece et ses sucesseurs seront tenuz de paier ; et toutevois avons de ce excepté la garde des eglises cathedraulx et la souveraineté de toute ladicte conté que nous avons retenues par devers nous ; et aussi tieigne les terres qui lui ont esté assises es dictes contés de Mortaing , es viscontés de Coustances et d'Avranches ou bailliage de Coustantin , en la maniere que il lui ont esté assises et baillees , et que elle les a tenues et tient pour le pris de XVIM VC VII livres VII sous II deniers tornois de rente par an , parmi ce que nous prendrons lesdictes VC VII livres VII sous II deniers tornois trop assis es dicte terres a nostre dicte niece , si comme dessus est dit , sur la somme de VIIM livres parisis fors que nostre dicte niece prent chascun an en nostre Tresor a Paris , et tant moins prendra nostre dicte niece desoremés de ladicte somme de VIIM livres parisis par chascun han .


Donné a Paris , ou mois de decembre l'an M CCC XLV .


| Lettres de Pierre des Essars par lesquelles il rent les iic livres QUI LUI ONT ESTÉ DONNEES ET RENT LES LETTRES | Sachent tous que nous , Pierre des Essars , et Jehane des Essars , femme dudit Pierre , bourgoiz de Paris , avons vendu et delaissié a tous jours mais a tres haut et puissant madame Jehane , par la grace de Dieu , royne de Navarre , contesse d'Evreux , d'Angoulesme et de Mortaing , IIC livres de rente a tournois que nous avions et prenions chascun an a heritage sur l'arche de Mante du don du haut et puissant prince feu monsseigneur Philippe , par la grace de Dieu , roy de Navarre et conte desdiz contez , si comme il appert par ses lettres selees en lais de soye et en cire vert , lesquelles lettres nous avons rendues a ma dicte dame la royne et parmi lesquelles ces presentes sont annexees , c'est assavoir pour le pris de IIM VIIC livres parisis monoie currant a present , lesquelles IIC VIIC livres parisis nous , Pierre des Essars et Johane des Essars , feme dudit Pierre , confessons avoir eu et receu de ma dicte dame la royne par les mains de maestre Jehan d'Anet , clerc de ma dicte dame , et de laquelle some nous nous tenons pour bien paiés et contens , et d'icelle quittons a tous jours mes ma dicte dame , ledit maistre Jehan et tous autres a qui il appartient quittance ou puet appartenir ou temps a venir .


En tesmoing de ce nous , Pierre des Essars et Jehane des Essars dessus diz , avons seelé ces lettres de nos propres seeaulx .


Donné a Paris , le derrain jour d'octobre l'an de grace mil CCC XLVIII .


| Lettres de nom paier au seel du roy de France pour les lettres du roy de Navarre | Philippe , par la grace de Dieu , roy de France , a tous ceulz qui ces lettres verront , salut .


Savoir faisons que , pour l'amour et faveur que nous avons et devons avoir pour plusieurs causes et raisons a nostre tres cher et amé frere Charles , roy de Navarre et conte d'Evreux , nous lui avons donné et donnons de grace especial tout le droit qui nous appartient ou puet ou pourra appartenir en toutes lettres que , pour lui et pour ses besoignes , passeront et seront doresenavant sellees souz nostre grant seel , et soient lesdictes lettres en cire vert et en lax de soye ou autres , et pour quelconque cause que ce soit tant et si longuement comme nostre dit frere vourra .


Donné au bois de Vincennes , le XIIe jour de fevrier l'an de grace M CCC XLIX .


| Lettre du duc de Normandie que l'aide lui a otroiee par madame de Navarre ne lui tourne a prendre | Jehan , ainsnez filz du roy de France , duc de Normandie et de Guiene , conte de Poitou , d'Enjou et du Maine , a tous ceulz qui ces lettres verront , salut .


Come nostre tres chiere et amee cousine la royne de Navarre nous ait otroié , de grace especial et de sa franche liberalité , que tel et semblable subside come les gens d'eglise nobles et autres subgés de nostre duchié de Normandie nous ont accordé pour la deffensse du païz , soit imposé et levé en ses terres et sur ses subgés que elle ha en ladicte duchié de Nornandie , combien qu'il ne soiet en riens subgés a nous , savoir faisons que , pour ceste cause et parmi ledit ottroy , nous lui avons accordé et accordons que en ses dictes terres et sur ses subgés autre imposition , aide ou subside de gens d'armes , arrereban ou autres ne soient levees pour cause des presentes guerres par nostre tres cher seigneur et pere ne par nous .


Donné a Pacy , XVIIIe jour de fevrier l'an M CCC XLVII .


| Le tractié de Mante | C'est le tractié parlé entre monseigneur de Bouloigne et monseigneur de Bourbon pour le roy nostre seigneur , d'une part , et monseigneur de Navarre , d'autre .


1 Primo , monseigneur de Navarre aura toute la conté de Beaumont le Rogier , les chasteaux et chastelenies de Conches et de Bretuil , avec toutes leurs noblesces , drois et appartenances que tient a present mosseigneur le duc d'Orleans et que tint jadiz moseigneur Robert d'Artoiz , et lui seront tantost baillees royaument et de fait , du gré et volenté dudit moseigneur le duc , lequel le dira de bouche a monseigneur de Navarre ou a ses gens qu'il y commettra , en soy delaissant de tout le droit qu'il a ou puet avoir au proffit de mosseigneur de Navarre , et aussi madame d'Orliens si consentira pour tant qu'il lui puet touchier , si come on dit , a cause de son douaire .


Et de ce seront faites si bonnes lettres et seurtés , come faire se pourront , tant du roy comme de moseigneur le duc et aussi de madame la duchesse d'Orliens et d'autres qui il pourra touchier .


2 Item , aura ledit moseigneur de Navarre et lui seront baillees royaument et de fait le chastel , ville et viconté du Pont Audemer et les appartenances d'icelui lieu , avecques tous droiz , noblesces , fiez , arrerreffiez et autres choses quelcomques teles comme le roy les y tient , excepté la forest de Bretonne et ses appartenences , lesquieux demourront au roy par telle maniere que monsseigneur de Navarre y aura tout usage pour hedifier toutefoiz qu'il sera besoing pour le chastel et pour ardoir tant come yl y sera , et aussi demourront au roy en ladicte viconté six fiez telx come il lui plaira .


3 Item , mosseigneur de Navarre aura et li seront baillees les clos de Costantin et les vicontés de Valongnes et de Costances et de Carenten avecques toutes leurs appartenances par la maniere que dit est .


4 Item , que toutes lesdictes terres mosseigneur de Navarre tendra avecques les autres qu'il tenoit par avant ce tractié , tant en Normandie comme en France , tout a une foy et un homage lige et en parrie , et tendra ses dictes terres de Normandie aussi noblement come faisoit le duc de Normandie sa duchié quant duc y avoit .


5 Item , tendra son eschequier en Normandie en quelque lieu de sa terre qu'il lui plaira deux foiz l'an s'il lui plest , et sera son dit eschequier d'autele et ausi grant noblesce come estoit celui du duc de Normandie quant duc y avoit .


6 Item , pour ce que oultre la valeur de ces choses qui aussi seront assises et baillees a mosseigneur de Navarre , demourra a asseoir aucun restawt de terre , si comme il dit , ce qui sera trouvé qui en demeurra a asseoir , sceu le pris desdictes choses par la maniere contenue en un article ci desouz escript , li sera baillié et assis bien et souffisament .


7 Item , que les eglises cathredaux et abbaïes privilegiees et aussi le droit royal qui separer ne se puent ne doivent de la courone de France demourrant au roy , et mosseigneur de Navarre aura et tendra touz les autres droiz et noblesces .


8 Item , que tous ceulz du païx de Normandie qui ont esté aydans et consentans de la mort du conestable , soit avant ou aprés la mort , lesquieux seront nomez par monseigneur de Navarre , devendront et demourront , se il leur plest , a tous jours hommes de mosseigneur de Navarre et sortiront a la quelque de ses terres de Normandie quant il vouldra .


9 Item , que pour savoir la valeur de ces choses , yront a Paris tantost aucuns des gens de mosseigneur de Navarre , auxquieux seront mostrés par les gens des comptes les escripz et comptes desdictes choses de dix annees derrenieres .


Et parmi ce verront les gens du roy et de mosseigneur de Navarre le plus justement qu'il pourra estre fait le pris pour lequel il les devra prendre et la possession desdictes choses baillees royaument et de fait a mon dit seigneur de Navarre , laquelle lui sera ballee dedenz XV jours aprés ce qu'il aura esté devers le roy ; s'il plest mieux au roy il pourra faire prisier dedens un an aprés a ses despens lesdictes terres et les prandra mosseigneur de Navarre pour le pris que elles seront prisees , auquel pris faire les gens de mosseigneur de Navarre seront appelez , lesquieux seront aux despens dudit monseigneur de Navarre .


10 Item , de tout ce qui est deu audit mosseigneur de Navarre , tant pour arrerages que autrement , il sera paié ou asigné presentement ou par telle maniere que li devra souffire .


12 Item , que la terre baillee a moseigneur de Navarre pour cause du mariage de madame de Navarre sa femme qui monte XIIM livres de rente et si lesdictes XIIM livres de terre sont a parisis ou a tornois , l'en s'en repporte aux lettres qui furent faites sur le tractié du mariage d'elle et du duc de Lambourc , lesquelles , c'est assavoir celles qui sont devers le roy , seront monstrees a mosseigneur de Navarre , sera assignee et baillee pour ma dicte dame comme son heritage en clos de Costantin et es appartenances .


Et se lesdictes rentes et revenues dudit lieu ne souffisoient jusques a ladicte somme de XIIM livres de terre monsseigneur de Navarre , de ce que deffaudront , fera asignation sur la terre que le roy lui assiet a present .


13 Item , que les terres dessus dictes a lui baillees en recompenssation de certaines choses contenans es lettres sur ce faites , seront d'autelle nature et de telle condition en cas de succession come lesdictes terres qui baillees furent au roy et a la royne de Navarre , pere et mere dudit mosseigneur de Navarre , dont mention est faite es dictes lettres auxquelles lettres l'en se repporte .


14 Item , que parmi lesdictes choses , lidit roy de Navarre rendra et restituera au roy la ville , chastel et chastellerie de Pontoise , la ville et conté de Beaumont sur Oyse , Ainsnieres et les autres terres avec leurs toutes appartenances , qui de nouvel lui avoient esté baillees pour ce que recompensation lui en est faite en baillant lesdictes choses .


15 Item , que seurté sera faite audit mosseigneur de Navarre et a tous ceulz de sa compaignie d'aler seurement a Paris ou la ou le roy sera et de retourner , tele comme devisé est entre mosseigneur de Bouloigne , mosseigneur de Bourbon et lui .


16 Item , que quittance , pardon et remission de la mort du conestable derrenierement mort sera faite par le roy a mosseigneur de Navarre , mosseigneur Philippe et mosseigneur Loys , ses freres , a leurs aidans et conseillans et confortans , soict qu'il aient esté faiseur dudit fait , conspirateurs de ladicte mort , chevaucié en la compaignie , presté force , conseil , confort , aide , service , devant la mort ou fait de la mort ou depuis , en appert ou en repost ; et aussi se prinse , larecin ou roberie de biens avoit esté faite par aucuns de ses serviteurs et aidanz , ou s'il avoient comis autres crimes quelconques pour cause de la mort dessus dicte , remission en sera faite ; et se li dessus dit ou aucun d'eulz avoient faiz aucuns tractiés ou parlemens avecques les enemis du roy , aliances , confederations ou sermens par dit , par fait , par paroles ou par escriptures , fust contre la personne du roy , contre son honneur ou estat de ses conseillers ou serviteurs , contre son royaume ou le bien publique fait assemblees , seditions , conspirations ou monopoles , ou autres crimes quelconques commis , posé que plus grans fussent que li esprimé , si comme crime de lese majesté ou autres , li roy leur en fera plain pardon , quittance et remission perpetuelment et a tous jours mais , leur abolira toute infame et tout parjure et toute paine criminel et civile , et leur remetra toute la confiscation tant de heritage comme de biens meubles , et les metra en autel et ausi seur estat come il estoient devant les choses perpetrees ; parmi ce contenoie qu'il demeurent et demourront a touz jours bon et vray subgés et obeissant au roy et a la courone de France et loyal et feal au roy et a ses successeurs roys de France ; et de ces choses , il et chascun d'eulx auront bonnes lettres du roy sanz nul coust en cire vert et en las de soye .


Et pour ce que ladicte remission soit seure perpetuelment aux dessus diz et a chascun d'eulx , li roys les jurera a tenir fermement et loyaument sanz enfraindre , et aussi feront monsseigneur le dauffin , mosseigneur d'Anjou , monsseigneur d'Orliens et mosseigneur de Bourbon et les autres seigneurs du sanc de France qui presens y seront et en aage de jurer , et aussi le jureront a tenir les gens du grant conseill du roy , de son Parlement et de la Chambre des comptes , le procureur general du roy et si advocat ; et sera enregistré en Parlement et en la Chambre des comptes la chartre de ladicte remission .


17 Item , que , baillé a monsseigneur de Navarre la ppossession et saisine des choses dessus dictes et a lui faite assignation des sommes d'argent a lui deues par la maniere et selon ce que dit est dessus , il ratifiera et fera ratifier par ses freres et suers de renunciation et quittance que son pere et sa mere firent de la conté de Champaigne et de Brie et toutes autres choses que il peussent avoir demandé au roy par la milleur voie et maniere qu'il pourra estre fait , et ce il promis a faire .


Ce fu fait a Mante , le XXIIe jour de fevrier l'an M CCC LIII .


Ainsi singné : P .


| Le tractié de Vallongnes | Nous , Charles , par la grace de Dieu , roy de Navarre et conte d'Evreux , pour nous et en nostre nom , d'une part , et nous , Jaques de Bourbon , conte de Pontieu et conestable de France , et nous , Gautier , duc d'Athennes , conte de Brenne et de Lache , messagés au roy nostre seigneur et aianz plain povoir de lui quant aux choses qui s'ensuient , faire tractier , passer et accorder , par vertu des lettres de nostre dit seigneur sur ce faites dont le teneur est cy desouz encorporee , pour et ou nom du roy nostre seigneur , d'autre part .


Faisons savoir a tous que , sur les descors , debbas et discenssions qui estoient meuz ou esperance de movoir entre mosseigneur le roy dessus dit et nous roy de Navarre , et sur les demandes qu'il nous faisoit , et nous a lui , tant a cause de lui et de nous comme de nos predeccesseurs , avons tractié et accordé nous , roy de Navarre , pour nous et en nostre nom , et nos messagés dessus diz , pour et en nom du roy nostre seigneur , en la maniere qui ensuit : 1 Premierement , quant a ce que monsseigneur le roy s'estoit tenus pour malcontens de nous , roy de Navarre dessus dit , pour aucunes desobeissances que nos gens , estans de par nous en noz villes et chasteaux d'Evreux , du Pont Audemer , de Chierebourg , de Gauvrai , de Mortain , Avranches et Carenten , avoient faites a monsseigneur le roy dessus dit ou a ses gens ou autrement , est accordé que nous , en faisant obeissance de nos dictes villes et chasteaux a monsseigneur le roy , mettrons des maintenent royaument et de fait en la main de nostre cousin le conestable dessus dit ou de celui ou ceulx que nostre dit cousin vouldra a ce deputer , comme en la main de mosseigneur le roy , nos villes et chasteaux dessus diz ; et pourra metre nostre dit cousin en chascune desdictes villes et chasteaux un chastelain tel come il lui plaira , lui tiers , oultre les gens qui y sont ou seront de par nous , roy de Navarre , et y demourront aussi , come dit est , lesdiz chasteaux et autres gens mis en yceulx villes et chasteaux par nostre dit cousin jusques a tant que nous , en nostre personne , aions fait a mosseigneur le roy l'obeissance cy desouz escripte .


2 Item , est accordé que quant nous , roy de Navarre , serons devers monseigneur le roy dessus dit , nous parlerons a lui publiquement avecques toute obeissance de nous , de nos gens et de nos amis en gardar en tout l'onneur de mosseigneur le roy , et lui supplierons que il veulle pardoner a nous et a nos freres et gens tout ce dont il s'est tenuz pour malcontens de nous et d'eulz et de lever sa main de nos terres , villes et chasteaux qui sont en ycelle , et les nous metre a plaine delivrance et aussi celles de nos dictes gens .


3 Item , est accordé que tantoust come nous , roy de Navarre dessus dit , aurons aussi publiquement parlé a monsseigneur le roy , il devant tous incontinent pardonnera a nous et a noz freres , a tous les gens conseillers , familiers , officiers de nous et de nos diz freres , aidans , adherans , conseillans et conffortans de quelcomques estat et ou que il soient , et a nos subgés et de chascun de nous et autres quelcomques , lesquieux sont presentement ci només et autres que nous nomerons et baillerons en bonne foy par escrip souz nostre seel dedenz la feste de la Chandeleur prochaine venant au chancellier de France , toutes ires , ranciunes , indignations , mespresures , offenses , meffaiz , mesdiz et maltalenx quelconques nomez et a nomer , comme dit est , pour quelconque cause et occasion que ce soit , de tout le temps passé jusques aujourd'uy ; et fera a nous , roy de Navarre , a nos diz freres et aux dessus diz nommez et a nommer , comme dit est , et a chascun plaine et parfaite remission , pardon et quittance de touz excez , crimes , deliz , meffaiz , mesdiz , desobeissances , rebelions et autres choses quelcomques dont il s'est ou pourrait estre tenuz ou pourrait tenir malcontens de nous , de nos diz freres et des autres ci només et a nomer , comme dessus est dit , de tout le temps passé jusques aujourd'uy pour quelconque cause ou occasion que ce soit , fust pour nostre fait ou pour autre .


Ce folio est coupé près de la reliure sur une grande largeur , apparemment par une lame quelcomque cause , suposé que l'en peust ou voulsist dire que nos diz freres ou aucun d'iceulx ci només et a nomer , come dit est , eussions ou eussent comis et perpetré crimes de lese majeste ou autres quelcomques , fust contre la personne de mosseigneur le roy , le bien publique ou autrement , un ou plusieurs , et toutes paines civilles , corporelles et criminelles , amendes et confiscations que nous , nos diz freres ou aucuns d'iceulx ci nommez et a nommer , come dit est , povons ou puet avoir encorru de tout le temps passé jusques aujourd'uy envers la personne de mosseigneur le roy , le bien publique ou autrement , un ou plusieurs , et toutes paines civilles , corporeles et criminelles , amendes et confiscations que nous , nos diz freres ou aucuns d'iceulz ci nomez et a nommer , come dit est , povons , puent avoir encorru de tout le temps passé jusques aujourd'uy envers la personne de moseigneur le roy ou la courone de France , sanz ce que moseigneur le roy ou ses successeurs ou autres de par eulx par voie de fait ou de droit , souz coleur de justice ou autrement , en puissent jamais riens demander a nous , nos diz freres ne aucun des autres ci només et a nommer , come dit est , ne aux hoirs ou successeurs de nous et d'eulx ou aucun d'eulz en corps ne en biens ne pour ce faire ou souffrir a fere aucune poursuite , vengence ou punition par quelque voie que ce soit contre nous ou eulz ou aucun d'eulz , et que ladicte quittance , pardon et remission vaudront autant a touz ceulz a qui elles puent ou pourroient touchier qui ci sont ou seront nommez , come dit est , qui aidier s'en vouldront , come se touz les cas qui de necessité y deussent estre declarez , y fussent touz exprimez et fussent autres et plus grans que ceulz qui ci dessus sont contenuz .


Et des maintenant nous , roy de Navarre , presens et consentans , nous messagés dessus diz , nomons et declarons ceulz dont a present nous sommes avisez qui joiront de ceste remission , pardon et quittance et de toutes les seurtés a nous ottroiees en nostre personne et de chascune d'icelles et leur valdrons ausi come a nous mesmes desquelx les noms s'ensuient : messire Philippe de Navarre , messire Loys de Navarre , le conte de Foix , le conte de Namur , messire Jehan de Bouloigne conte de Monfort , messire Godefroy de Bouloigne , messire Godefroy de Arecourt seigneur de Sant Sevieur , maistre Thomas de Ladit chantre de Chartres et chancellier de nous roy de Navarre , messire Amalry de Meullent , messire Pierre de Saquienville , messire George sire de Clere , messire Gaucher de Lor , le sire de Hambuye , le sire de Guerarville , messire Martin Henrriques , le sire de Lucxe , le sire d'Agremont , messire Jehan Remiriz d'Areillane , le sire de Hanxe , le sire de Belsance , don Johan Martiniz de Medrano , le sire d'Auneel , messire Henrri de Thienville , messire Robert de Brucort sire de Maisi , messire Jehan de Fricamps , messire Philippe sire de La Chese , messire Jehan de Versailles , messire Anxieau de Villieres , Maubeu de Mainemares , messire Jehan de Grevelle , monseigneur Renaut de Braquemont , messire Robert de Couillarville et messire Henrri de Trousseauville , chevalliers ; maestre Robert Le Biscot doien d'Evreux , Guillaume Le Soterel , Robert Porte , Adam de Franconville , Gilles Morliens , Guillaume de Meaucourt , messire Pierre de La Tanerie , messire Pierre Gobart , messire Guillaume Froyer , messire Jehan de Ladit , messire Pierre d'Acheres , Pierre du Tertre , Simon Rose , clercs ; Jehan de Bantellu , Gilet de Bantelu , Coulin Doubleau , Gilles Mallet , Jehan de Lor filz dudit messire Gaucher de Lor , Guillaume de Felignes , Henri de Muci , Guifroy de Marson , Jehan de Buci , le Bouteux de Mirebel , Robert de Chartres , Guillaume de Pons , Piere de Fricamps , Philippot de Moustiers , Jehan de Johannicourt , Colin Avenel , Jehan de Gamona dit le Basque , Droet de Lintot , Michelet de Berneval , Guilement de Braquemont , Raulin de Mainemares , Bernequin de Viersy , Arnault de Sidrac , Raymoné de Sidrac , Siotes de Sant Romain , Josceran de Mascon , Guillemot Porte , Jehanin Clavel , Guillaume de La Chapelle de Crecy , Jehanet Le Chat de Lor , Estievenin de Bartigny , Houc de Bartigny , Jehan Le Mere de Lor , Hannequin de Tornay , Jehan Godin de Maisieres sur Meuse , Humblet du Liege , Hannet du Liege , Johanot Denchiri , Hury le Barbier , Jehan Le Masnier , Jehan Le Picart le Viel , Jehan Picot , Jehan Dobert bourgois de Rouen , Pierre Gile , Jehan Le Flament bourgois de Caen , Jehan du Chesire , Guillaume Arnaut de Sante Grace , Sancho Loppiz d'Uriz , Michel de Garro , Philippot de Boutevillier , Semenillo de Reta , l'Alemant de Sault .


4 Item , tous ceulz qui furent au tractié de Mante , c'est assavoir le cardenal de Bouloigne , le duc de Bourbon , l'evesque de Laon , Gieffoy de Charny et messire Robert de Lorriz .


5 Item , est accordé que , tantoust incontinent l'obeissance faite par nous , roy de Navarre , a monseigneur le roy en la maniere que dit est , il lievera sa main de nos terres , villes et chasteaux et de celles de nos freres et gens et les meterra du tant a plaine delivrance avec tous leurs autres biens et garnisons quelconques estans es dictes villes et chasteaux .


6 Item , est accordé que , ce jour mesmes ou lendemain , lequel que mieulx plaira a moseigneur le roy , nous , roy de Navarre , presens nos dames roynes Jehane et Blanche de France , nos freres le dauffin , le conte d'Anjou , le duc d'Orleens , nos cousins le duc de Bourbon , le conestable le duc d'Athennes et nostre frere le conte de Foix , et aussi y seront le chancellier de France et autres telz comme mosseigneur le roy vouldra nomer , jurerons sur sains Evangiles pour nous touchés corporelment que nous amerons , servirons de bon cuer et obeirons a mosseigneur le roy contre toutes personnes qui puent vivre et mourir , et garderons et pourchacerons a nostre loyal povoir , honneur et bon estat de sa personne , de son royaume et de ses successeurs roys de France comme bon fil vassal et subget , et que se aucune chose notable par quoy l'amour et paix d'autre moseigneur le roy et nous peust estre troublee ou empeschee ou qui fut contre l'oneur , bien et estat de moseigneur le roy ou du royaume nous estoit dite ou repportee , nous la lui ferons savoir au plus toust que nous pourrons .


7 Item , est accordé que nous , roy de Navarre , remetrons , quitterons et pardonnerons bonnement et entierement toutes offensses , courrouz , maltalens et indignations , meffaiz , mesdiz et mespresures quelcomques faites contre nous , nos freres ou contre aucuns de nos officiers , gens , soudoiers ou subgés , a tous les conseillers , officiers et serviteurs du roy et aus subgés de ses officiers et a chascun d'eulx , et nous ne pourchacerons , ne souffrirons estre fait ne pourchacié en appert ne en repost , par voie directe ne oblique , souz coleur de justice ou autrement , aucune villenie ou domage , poursuite , desonneur , punition ou vengence contre aucun desdiz conseillers , officiers ou serviteurs ou les subgés d'iceulz officiers pour quelconque chose qui ait esté faite , avenue ou dite contre nous ou nos genz , de tout le temps passé jusques aujourd'uy , excepté en tous les parens et amis charnelx de feu monseigneur Charles d'Espaigne et ausi tous les amis et serviteurs et familiers dudit monseigneur Charles , lesquieux amis , serviteurs et familiers ne vouldront jurer ceste presente seurté se il en sont requis de par nous roy de Navarre .


8 Item , que nous , roy de Navarre , jurerons et prometrons comme dessus que nous ferons nos diz freres , pour lesquieux , quant a ce , nous nous ferons fors , et douze ou plusieurs de nos gens ou conseillers du royaume de France telx comme monseigneur le roy vouldra , prometre et jurer en la maniere que dit est toutes les choses dessus dictes et chascune d'icelles tenir , garder , enteriner , faire et accomplir et non venir encontre par quelque voie que ce soit , et nos autres gens ou conseillers de dehors du royaume jureront de nostre comandement la seurté des gens et officiers de moseigneur le roy se il le requiert .


10 Item , est accordé que , aprés ce que nous , roy de Navarre , aurons promis et juré les choses dessus dictes par la maniere que dit est , mosseigneur le roy prometra et jurera tantoust et a telle heure sur les sains Evangilles par li touchés corporelment , en la presence des personnes dessus nommees et autres qui presens auront esté au serement , de nous tenir , garder et acomplir a tous jours perpetuelment a nous , nos diz freres et a tous les gens , conseilliers , familiers , officiers de nous et de noz diz freres , a nos aidanz , adherans , conseillans et confortans de quelcomques estat et ou que il soient , et a nos subgés et a chascun de nous et autres quelcomques nommez et a nommer , come dit est dessus , la remission , quittance , pardon , seurté , paix et amour dont mention est ci-dessus , et sera aprés faite pour le temps passé , present et a venir , sanz les enfrandre en aucune maniere ne faire ou venir encontre , par soy ne par autre , en apert ne en repost , par voie directe ou oblique , souz coleur de justice ou autrement , par quelcomque voie que ce soit , de fait ou de droit , et que pour occasion des choses dessus dictes ou d'aucunes d'icelles ou de leur deppendances , il ne fera ne pourchacera ne souffrira estre fait ne pourchassié contre nous , nos diz freres ne aucuns de nos gens ne des gens de nos freres , conseillers , familiers , officiers , nos aidans , adherans , conseillans et confortans de quelque estat et ou que il soient , ne contre les subgés de nous et de chascun de nous ou autres quelcomques nommez ou a nomer , comme dit est , aucun mal , domage , enuy , et que il ne fera ne souffera estre fait par lui ne par autre vengence ou punition contre nous , nos freres ne aucuns des autres nommez et a nomer , come dit est , en corps ne en biens , par quelque voie que ce soit , pour occasion des choses dessus dictes ne d'aucune d'icelles de tout le temps passé jusques aujourd'uy ; et que , se il venoit ou vient a sa cognoissance que aucun voulsist faire le contraire , il enpeschera et fera empeschier de tout son povoir et l'en puirra si comme il appartendra ; et que , se aucune chose notable par quoy la paix et amour d'entre monseigneur le roy et nous peust estre empeschee ou trublee , li estoit dicte ou repportee contre nous ou noz diz freres , il le fera savoir a nous et a nos diz freres ; et que , pour cause de ce , il ne se movra contre nous ou nos diz freres sanz oïr nous et eulx premierement , et que aide ne confort aucun il ne donrra ne fera donner par foy ne par autre , en apert ne en repost , aus amis de feu mosseigneur Charles d'Espaigne ou royaume de France ne dehors , contre nous , nos freres ne aucuns des gens de nous ou de nos diz freres ; et que se il savoit ou sentoit par quelque voie que aucun domage , meffaiz ou enuy deust pour ce estre fait a nous , nos diz freres ne a aucuns des gens de nous et de noz diz freres , il le destourbera a son povoir et le fera savoir a nous , nos diz freres et gens a qui il touchera au plus toust qu'il pourra bonnement , ainçoiz que aucun mal , peril ou domage s'en puissent ensuir contre nous , nos diz freres et gens .


11 Item , est accordé que par semblable maniere le prometront et jureront messire le daulphin , le conte d'Anjou et autres enffanz du roy quant il seront aagiez , le duc d'Orliens , le duc de Bourbon , le conestable , les enffans d'Elençon , le conte d'Estampes et son frere , le conte de Eu et son frere , le duc de Bretaigne , le conte de Flandres , le duc d'Athennes , les contes de Foix , d'Armanac et de Savoie et tous les autres seigneurs du sanc de France qui sont d'aage , c'est assavoir sitoust comme nous , roy de Navarre , aurons fait l'obeissance et serement dessus diz , ceulz des dessus diz qui presens y seront , et les autres absens le plus toust que l'en pourra bonnement .


12 Item , est accordé du comandement du roy XL de ses officiers et conseillers telz come nous , roy de Navarre , vouldrons nomer , jureront aux sains Evangilles de Dieu que il ne feront ou consentiront par eulx ne par autres , en repost ne en appert , par quelcomques voie ne pour quelcomques cause que ce soit , aucune chose contre les choses dessus dictes ne aucune d'icelles , ne conseilleront le roy ne en couvert ne en appert a faire ou venir contre les choses dessus dictes ou aucune d'icelles jamais a nuil jour au temps a venir .


13 Item , est accordé que les seigneurs dessus diz et les conseillers et officiers du roy devant diz jureront en faisant lesdiz seremens que , se eulz ou aucun d'eulz puent savoir ou appercevoir aucune chose qui fust , soit ou puet estre ou a venir contre les choses dessus dictes ou aucunes d'icelles , eulz et chascun d'eulz , sur le serement dessus dit , l'empescheront et destourberont a leur povoir , et se empescher ne le povoient , il le reveleront et en aviseront nous , roy de Navarre , et nos diz frereres et ceulz a qui il pourra touchier au plus toust que il pourront et avant que nul mal escandre ne peril leur en puisse venir en corps ne en biens , et de ce faire leur fera le roy exprés comandement .


14 Item , est accordé que , en toutes choses qui toucheront la personne de nous , roy de Navarre , ou nostre heritage , monseigneur le roy nous traittera ainsi comme les anciens peres de France ont esté ancienement , sont et devoient estre tractiez , et nous gardera les droiz , noblesces et autres libertés appartenant a per de France , et traittera monsseigneur le roy , nos diz freres aimablement aussi comme les autres seigneurs des fleurs de liz .


15 Item , est accordé que l'obeissance faite a moseigneur le roy par nous , roy de Navarre , en la maniere que dessus est dit , mosseigneur le roy ottroiera et dira a nos dictes dames et a nous , roy de Navarre dessus dis , que il aidera bonnement a la delivrance de mosseigneur Philippe de Navarre et de ses gens prins avec lui .


16 Item , sur ce que nous , roy de Navarre , demandons a monseigneur le roy la somme de VIXX mile escuz d'or , auxquelx nous estions restrains pour cause des levees de nostre terre , des asignations qui nous avoient esté faites a cause de nostre mariage et autrement , de certaine somme d'escuz que nous avons fait baillier a aucuns bourgoiz de Paris touchans nos joyaux , et lesquieux escus furent prins par les gens de moseigneur le roy de plusieurs domages et interez encorruz par nous roy de Navarre , et de impositions et subsides mises en la terre de nous roy de Navarre de VIIIXX gros toneaux de vin qui avoient esté prins par les gens de moseigneur le roy , et de plusieurs autres choses touchant meubles , esquelles nous , roy de Navarre dessus dit , disions tant a cause de nous come de nos predeccesseurs , mosseigneur le roy nous estre tenuz , et nous , messagés du roy nostre seigneur , maintenions le contraire , en disant que nous , roy de Navarre , estions tenuz a moseigneur le roy en plus grant somme de deniers , tant raison des levees et vente de la terre de Negrepelice comme pour cause de certaine somme de deniers receuz par le ayoul de nous , roy de Navarre , pour certain voiage qu'il fist en Flandres ou temps qu'il vivoit , et ausi de certaine some ou somes receues du roy nostre seigneur par nous , roy de Navarre , pour les voiages que nous avons faiz pour lui tant en Gasconie comme en Hesdin dont aucun conte n'a esté fait , et pour cause des artilleries et garnisons estans es chasteaux baillez a nous roy de Navarre par le tractié de Mante , et pour plusieurs autres causes tant par le fait de nous comme de nos predecesseurs , et en ouffrant que juste compte fust fait , et sur ce ausi que nous , roy de Navarre , demandions l'arroy de nostre compaigne , ainsnée file du roy ; est accordé , pour oster toute matiere de debbat et longueur de conte , et affin que toute poursuite et demande cesse entre le roy et nous , roy de Navarre , a cause de tout ce que lui et nous , roy de Navarre , ou nos predecesseurs povons avoir ou a faire ensemble ou temps passé , pour toutes debtes et meubles , et pour bien d'amour et de paix , que le roy nostre seigneur paiera a nous , roy de Navarre dessus dit , C mille escus une foix en la maniere qui s'ensuit , c'est assavoir que le roy fera paier et delivrer la somme d'escus pour lesquieux le joieaux de nous , roy , de Navarre , sont engaigees , laquelle somme a esté prinse par les gens du roy , comme dit est , avecques les domages et usures qui en sont ou seront deuz jusques au jour que nous , roy de Navarre , aurons fait l'obeissance ci dessus escripte jusques a la somme que nous ou nos gens declarerons aux gens de monseigneur le roy , laquelle some , domage et usures seront deduites et rebbatuees de la some de C mil escus dessus diz , et fera delivrer le roy lesdiz joyeaux a nous , le roy de Navarre , dedenz Pasques prouchain venant ; et , se aucuns domages en usures en estoient deuz du jour de ladicte obeissance faite en avant , le roy les paiera du sien sanz en riens rebatre pour ce de ladicte somme ; et le remanant ou seurplus de ladicte somme de CM escus , le roy paiera a nous roy de Navarre aux termes qui ensuient , c'est assavoir landemain que nous , roy de Navarre , aurons fait a mosseigneur le roy l'obeissance dont mention est faite cy dessus , XM escus , et dedenz la fin d'un mois aprés ensuivant , XM escus , et dedens la fin de chascun mois après ensuivant , VM escus jusques a plain paiement de ladicte somme de CM escus , et des vint mille escus demourans de ladicte somme de VIXX mil escus que que nous , roy de Navarre , demandions , come dit est , et aussi de l'arroy de nostre dicte compaigne , nous , roy de Navarre , nous mettons du tout a la bonne volenté et ordenance de mosseigneur le roy et serons contens de ce qu'il lui en plaira ordener , sanz ce que nous en puissions faire poursuite ou demande ; et parmi ce , le roy ou ses successeurs seront et demourront quittez envers nous roy de Navarre et les nostres , et nous , roy de Navarre et les nostres , envers monseigneur le roy et les siens a tous jours de toutes les choses dessus dictes et de chascune d'icelles et de toutes autres choses touchans meubles et debtes en quelcomque maniere que ce soit de tout le temps passé jusques aujourd'uy .


17 Item , est accordé que tous les chevalx que les gens du roy ont prins et arresté de nous , roy de Navarre , et de noz genz en venant de Navarre , nous seront renduz et delivrez a plain et baillés a noz gens que nous y envoierons pour les admener a Evreux si que nous , roy de Navarre , les y trussiens quant nous yrons devers mosseigneur le roy .


18 Item , est accordé que toute la terre qui fu baillee a nous roy de Navarre par le tractié de Mante pour XXXVIIM livres de rente ou environ , lesquelles nous , roy de Navarre , disions que monseigneur le roy nous devoit asseoir tant a cause de nostre heritage come de XIIM livres de rente qui nous estoient deues a cause de nostre compaigne , la royne de Navarre , a qui monseigneur le roy les donna en mariage , demourront paisiblement et perpetuelment a nous roy de Navarre et a noz hors sanz jamaiz en faire aucune prisee , par telle maniere que les XIIM livres qui sont de l'eritage de nostre dicte compaigne lui ont esté , sont et demourront assignees ou clos de Costantin et en ses appartenances ; et , se les revenues dudit clos de Coustantin ne souffissoient a parfaire a nostre dicte compaigne lesdictes XIIM livres de rente , nous , roy de Navarre , les lui parfferons sur la terre qui nous a esté baillee par le tractié de Mante selon la fourme dudit tractié ; et parmi ce mosseigneur le roy demourra quittez envers nous , roy de Navarre , de toutes assietes de terre , de toute assiete de rente , de toute assiete d'eritage , esquelles il estoit tenus a nous , roy de Navarre , sur son Tresor ou alleurs , pour quelque cause que ce soit , tant de son temps comme de ses predeccesseurs , et semblablement nous , roy de Navarre , et nos predecesseurs demourrons et serons quittez envers monseigneur le roy et ses sucesseurs de toutes demandes d'eritage ou assiete de terres que il nous peust demander , tant a cause de nous come de noz predecesseurs .


19 Item , sur la congnoissance des briefs de patronage et de lay fieu et d'aumosne , laquelle nous , roy de Navarre , disions a nous y appartenir selon le tractié de Mante , et nous , messagés dessus diz , disions que la congnoissance appartenoit et devoit appartenir au roy par certaines paroles accordees a part par nous , roy de Navarre , en la presence du cardinal de Boloigne , de l'evesque de Laon , du duc de Bourbon , de messire Geffroy de Charni et de messire Robert de Lorriz , si come l'en dit , est accordé que par les V devant només dedenz Noël prochain venant pour touz delaiz seront sceues les paroles que on dit que nous , roy de Navarre , leur deusmes dire , c'est assavoir , quant au cardinal de Boloigne , parmi ce que il en escripra par ses lettres sellees de son seel pour ce que fort chose seroit que on peust avoir sa presence , et quant aux autres IIII , parmi la deposition qu'il en feront , presens monseigneur le roy et nous roy de Navarre .


Et si par lesdictes rescription et deposition est trouvé que nous , roy de Navarre , deussiens aus devant diz chose qui souffire doie a l'entention de mosseigneur le roy , quant a ce que dit est , rebbadra et tendra , et se il en est doubte pour ce que nous , messagés , disions que suposé que ledit tractié demourast en la maniere qu'il est escript , si appartenoit ladicte congnoissance au roy pour ce que ce sont droiz royaux qui separer ne se puent du roy de France , estant duc de Normandie , et pour plusieurs autres raisons , nous , roy de Navarre , disans le contraire , est oultre accordé que XII bons et sages costumiers de Normandie seront prins et esleuz pour l'une partie et pour l'autre , c'est assavoir VI pour le roy , telz come il vouldra , et VI pour nous roy de Navarre , telz comme nous vouldrons , lesquielx verront ledit traictié , rescription et deposition et oiront ce que lesdictes parties vouldront dire sur ce ; et parmi ce , sanz faveur , par leurs seremens faiz aux sains Evangilles , ordeneront et declareront a qui ladicte congnoissance devra appartenir , laquelle ordenance et declaration vaudra et sera tenue par lesdictes parties a tous jours sanz estraindre , et sera fait ce que faire s'en pourra par lesdiz XII costumiers dedanz Pasques proichain venant ; et pendant ledit temps et depuis , ou cas que dedens ycelui ceste question ne seroit declaree , le plus prouchain balli de monseigneur le roy des lieux ou le cas escharra et le bailli de nous , roy de Navarre , du lieu contentieux , jusques a tant que elle soit declaree et mise a fin en la maniere que dessus est dit , congnoistront ensemble desdiz briez par accort des parties sanz ce que il tourne a prejudice a aucune d'icelles , et demourra la compulsion et contrainte des prelaz et gens d'eglise audit bailli de mosseigneur le roy seul et pour le tout .


20 Item , est accordé que nous , roy de Navarre , tant pour nous et nos causes comme pour toutes causes qui sonz et seront demenees en nostre eschequier , et pour tout ce qui touche le fait et noblesce de nostre dit eschequier , resortirons en Parlement ; toutevois nostre entention n'est pas que par ce , nous facions avoir prejudice aux subgés de nous , roy de Navarre , ne a leur privilieges et libertez , et sauf aussi le droit et souvanerie du roy .


21 Item , est accordé que toutes les choses et chascune accordees par le tractié fait a Mante qui ne sont parfaites et acomplies , seront parfaites et complies en la maniere que oudit tractié est contenu et declaré , tant en publique come en apert , dont il appaira suffisament .


22 Item , pour toutes les choses dessus dictes et chascune d'icelles tenir plus fermement , est accordé que monsseigneur le roy et nous , roy de Navarre , renuncierons en faisant les sermens dessus diz a toutes dispenssations eues et a avoir sur ce , et se otroiees estoient que monseigneur le roy ne nous , roy de Navarre , n'en userons ne aucun des autres qui feront les seremens dessus diz .


23 Item , est accordé que toutes lettres qui seront a faire et a rendre d'une partie et d'autre , tant sur le tractié de Mante comme sur ce present tractié , seront faites et rendues sanz coustement dedenz deux mois aprés l'obeissance faite par nous roy de Navarre ; et prometra le chancellier a nous , roy de Navarre , que a ce il metra toute la diligence que il pourra bonnement tant comme il touche la partie de mosseigneur le roy , et aussi le nous prometront ceulz que mosseigneur le roy deputera a ce aprés ladicte obeissance faite , et semblablement et tantoust nous , roy de Navarre , ferons rendre celles qui seront a faire de nostre partie .


24 Item , nous , roy de Navarre , pour nous et en nostre nom , et nous , messagés dessus dis , pour et ou nom dudit roy nostre seigneur et en l'ame de lui par vertu du povoir a nous donné , comme dessus est dit , avons juré , promis et accordé chascune partie pour tant comme il lui touche , a tenir et accomplir de point en point toutes les choses contenues en ce present tractié et chascune d'icelles perpetuelment et sanz rappel , et a non venir faire ne souffrir a venir encontre pour quelcomque cause que ce soit ; et a ce nous , roy de Navarre , obligons nos biens et les biens de nos hoirs et successeurs , et nous , messagés dessus diz , par vertu du povoir a nous donné , come dit est , y obligons les biens du roy nostre seigneur et les biens de ses hoirs et successeurs , duquel povoir quant a toutes les choses dessus dictes faire tractier passer et accorder la teneur s'ensuit : «Jehan , par la grace de Dieu , roy de France , a tous ceulz qui ces lettres verront , salut .


Savoir faisons que , come nostre cher filz le roy de Navarre nous eust nagaires escript et requis par ses lettres que pour certaines choses que il nous vouloit faire assavoir , nous voulsissions envoier par devers lui de nos gens a qui nous eussiens plaine conffiance pour nous repporter ce que il leur diroit , et veues les lettres de nostre dit filz , nous eussiens envoié par devers lui nos amez e feaulx le duc d'Athennes , nostre cousin , Geffroy de Charny , et Robert de Loriz , nos chevaliers et conseillers , lesquieux s'en sont arreres retournez par devers nous , et ausi y sont venus de par nostre dit filz , Gautier de Lor et Robert de Couillarville , chevaliers , qui nous ont fait certaines requestes tant sur aucunes seurtez que nostre dit filz demande avoir pour venir devers nous , sur assiete et delivrance de deniers le faire , come sur plusieurs autres choses , lesquelles requestes nous avons fait lire en la presence de nos diz cousin et conseillers et de nos autres gens de nostre conseill , nous , conffians a plain du sens , loyautez et diligences de nos chevaliers et amés cousins le conte de Pontieu , conestable de France , et le duc d'Athennes dessus dit , yceulz envoions presentement par devers nostre dit fiz , et a eulz deus ensemble et a chascun par soy avons donné et donnons par ces presentes plain povoir , actorité et mandement special de tractier et acorder ou nom de nous et pour nous avec nostre dit filz sur les seurtés et autres requestes dessus dictes , tant sur asiete de terre et delivrance de deniers et sur toutes debdes et autres choses que nous lui pourrions demander ou luy a nous , tant a cause de nos predecesseurs come autrement , et sur touz debbas , discors , dissenstions qui pourraient avoir esté entre nous et lui de tout le temps passé jusques aujourd'uy , de faire declaration sur les articles du tractié qui fut fait a Mante entre nos gens et nostre dit filz , et sur les autres que nostre dit filz nous a a present envoiez ainssi comme nos diz cousins et chascun d'eulz verront que bon sera , et de prometre et jurer en l'ame de nous que nous tendrons et acomplirons tout ce qu'il auront tractié , accordé et promis ou nom de nous , et de nous y obliger , se mestier est , et de faire en toutes autres choses touchans et appartenans a ceste matiere tout ce que nous meismes ferions , se presens y estions en personne .


En tesmoing de ce , nous avons fait metre nostre seel a ces presentes .


Et sont les lettrez du povoir dessus dit seeles du grant seel du roy nostre seigneur et signees ainssi «Par le roy en son conseill , YVO» .


Et nous , roy de Navarre , pour nous et en nostre nom , et nous messagés dessus diz , pour le roy nostre seigneur et en son nom par vertu du pover dessus dit , en tesmoing de toutes les choses et chascune d'icelles dessus dictes tractiés , promises , acordees et jurees en la maniere que dessus est dit a perpetuelle fermeté , avons fait metre nos seauls en ces presentes lettres doublees .


| REMISSION POUR MONSEIGNEUR DE NAVARRE ET POUR SES FRERES DU FAIT DE LA MORT DU CONNESTABLE | Johannes , Dei gratia Francorum rex .


Notum facimus universis presentibus et futuris quod , cum nuper per quosdam familiares seu alias gentes et complices carissimi et fidelis filii nostri , Karoli , regis Navarre , comittis Ebroicensis , et carissimorum consanguinorum nostrorum , Philippi et Ludovici de Navarra , fratrum suorum , et alios , de mandato vel ad procurationem predictorum filii et consanguinorum nostrorum seu alicujus ipsorum , Carolus de Yspania , quondam et tunc Francie connestabularius , nosterque consangineus , penssatis ut dicitur insidiis fuerit interfectus et per carissimas dominas nostras reginas Johanam amictam et Blanchiam sororem predicti filii nostri ipsumque filium nostrum humiliter nobis extiterit supplicatum ut super facto mortis predicte et omnibus que ejus occasione ante et post vel in ipso commissa fuerunt et omnibus inde futuris cum ipso filio nostro suisque complicibus in hac parte dignaremur agere gratiose .


Volumusque quod nostra presens gratia , remissio et indulgentia teneat et valeat in omnibus et singulis casibus et quolibet eorumdem , qui sub articulis expressis superius possunt quomodolibet intellegi , licet non fuit hic specificati vel modus circumstancie aut dependencie facti , etiam si tales sint qui exprimi debuissent ; volentes etiam nostram presentem remissionem et gratiam tenere et valere omnibus supradictis et cuilibet eorumdem et quod ipsi insimul et quibuslibet per se possint et possit se ipsa vivare et uti ac si omnes ipsi et horum quilibet essent ibi nominati , et omne id in quo eorum quilibet fore fecit vel deliquit occasione predicta ac si expresse fuisset in nostris presentibus litteris declaratum , ac si etiam nos ex hoc certiorati ad plenum fuissemus , licet foram aliquid sit de quo non sumus ad plenum informati ; nolentes , immo expresse prohibentes , procuratorem nostrum seu quemcumque alium audiri seu recipi ad dicendum , allegandum vel propone n dum aliquid contra presentem gratiam nostram via subreptionis seu iniquitatis aut alias quoquomodo modernis temporibus vel futuris ; promitentes etiam bona fide pro nobis et sucessoribus nostris regibus Francie tenere et teneri facere nostram presentem gratiam , remissionem , quittationem et indulgentiam , eamdemque gaudere et uti facere supradictos et quemlibet eorumdem , quodque in contrarium nullatenus veniemus aut venire faciemus , nec propter facta predicta vel alterum eorumdem ipsos seu ipsorum alterum molestabimus , inquietabimus vel molestari clam vel palam , directe vel indirecte in bonis aut corporibus faciemus aut etiam promittemus .


Damus igitur tenore presentium in mandatis dilectis et fidelibus gentibus nostris presentis nostri Parlamenti et qui ipsum tenebunt etiam in futurum omnibusque et singulis justiciariis , capitaneis , procuratoribus et aliis officialibus nostris regni nostri ac cuilibet eorumdem quatenus supradictos et eorum quemlibet nostra presenti remissione et gratia gaudere et uti paciffice ac perpetuo faciant et premitant , nec contra ejus tenorem ipsos aut horum aliquem inquietent vel molestent seu quomolibet inquietari vel molestari permitat , nonobstantibus quibuscumque arrestis , ordinationibus et statutis per nos seu predeccessores aut successores nostros in contrarium editis vel edendis , factis seu faciendis , que premissis aut eorum aliquibus derogare vel prejudicare possent , que , quo adhoc , extendi nolumus quoquomodo ; volentes etiam et concedentes predictis et eorum cuilibet quod transcriptum vel transcripta presencium litterarum sigilo Castelleti nostri Parisius vel alterius sigilii regii sigillata valeat et valeant ac si esset vel essent sicut presentes littere sigillata .


Datum Parisius , quarta die martii , anno Domini millesimo CCC quinquagesimo tertio .


| L'amortissement de cent et dix livres de rente pour iii CHAPELLES FUNDEES PAR LOYS , CONTE D'EVREUS | Philippus , Dei gratia , Francorum rex .


Notum facimus universis tam presentibus quam futuris quod , cum carissimus frater et fidelis noster Ludovicus , commes Ebroicensis , in testamento seu voluntate ultima ejusdem disposuisse dicatur centum et decem libras parisiensium anni redditus capiendas super terram suam Ebroicensem ubi aliis duxitur ordinandam ad fundationem trium capellaniarum pro ipsius et parentium suorum remedio animarum , nos , ipsius laudantes propositum , concedimus quod ipse dictas tres capellanias constituere et fundare perpetuo possit , et dictum ad eas deputare et assidere redditum ubi et sicut sibi visum fuerit expedire , quodque capellani in eis instituendi dictum redditum , juxta ipsius comitis dispositionem habere , percipere et tenere ad usum dictarum capellaniarum posit perpetuo , pacifice , absque coactione vendendi vel extra manum ponendi vel prestandi alicam financiam pro eodem , salvo in allis jure nostro et quolibet alieno .


Actum apud Vicennes , anno Domini M trecentesimo tertio , mense julio .


| REMISSION DE LA MORT DU CONNESTABLE POUR MOSSEIGNEUR DE NAVARRE ET SES GENS AVECQUES LE SEREMENT DU ROY | Jehans , par la grace de Dieu , roy de France , a tous ceulz qui ces presentes lettrez verront , salut .


Savoir faisons que nous avons quittié , remis et pardonné , quittons , remetons et pardonnons par ces presentes a nostre tres cher et feal filz le roy de Navarre et conte d'Evreux , a nos tres cher et feaulx cousins , Philippe et Loys de Navarre , ses freres , et a touz leurs aidans et adherans , conseillans et conffortans , clers et lays , nobles et non nobles , de quelque estat o condition que il soient , toute paine criminele et civile et autres quelconques en quoy eulz et chascun d'eulz sont ou pevent estre encoruz envers nous , comment que ce soit pour cause et occasion de la mort perpetree par eulx ou autres de leur commandement , accort ou consentement , en la personne de Charles d'Espaignne , jadis connestable de France , tant a ceulz qui ont fait le fait come a ceulz qui presens y estoient ou qui furent aus paroles , conspirations et machination de ladicte mort avant qu'elle fust perpetree ou en ycelle perpetrant et qui y donnerent conseill , conffort et aide , en appert ou en repost , coment qui fust ou qui depuis et pour occasion d'icelle ont chevauchié , demouré ou converssé avec nos diz filz et cousins .


Lesquelles choses et chascune d'icelles , nous avons juré en bonne foy et sur les sains Evangiles de Dieu par nous touchés corporelment , et que , pour cause ou occasion des dis faiz ou d'aucun d'iceulz , nous ne les contraindrons ou molesterons ne ferons contraindre ou molester ne ne donnons aucun confort , conseill ou aide , en appert ou en repost , a personne quelconque , soit aus amis desdiz Charles ou autres quelz qui soient , de les contraindre , molester ou domager en corps ne en biens comment que ce soit pour ceste cause , mais tendrons et garderons et ferons tenir et garder perpetuelment sanz enfrandre toutes les choses dessus dictes et chascunes d'icelles .


Si donnons en mandement a nos amés et feaulx gens tenans a present et qui tendront nostre Parlement a Paris et a tous nos autres justiciers que les dessus diz et chascun d'eulz il fascent et laisent joir et user paisiblement de nostre presente grace et contre la teneur d'icelle ne les molestent ou empaschent en aucune maniere .


Donné a Paris , le XXVe jour de fevrier l'an de grace mil CCC LIII .


| Lettres que l'imposition de vi deniers pour livre ottroié en la terre DE MONSEIGNEUR DE NAVARRE NE LUI TOURE A PREJUDICE | Jehans , par la grace de Dieu , roy de France , a tous ceulz qui ces presentes lettres verront , salut .


Come nostre tres cher et amé filz , le roy de Navarre , se soit liberaument consentuz que l'imposition de VI deniers pour livre soit mise et levee en ses terres , tant de France come de Normandie , en la fourme et maniere qu'elle est aus autres villes de nostre royaume , savoir faisons que nous ne voulons que pour ce lui tourne ne a ses subgés ou temps a venir a aucun prejudice , ne que pour ce nous soit ne a nous successeurs roys de France aucun nouvel droit acquis .


Donné a Paris , le derrain jour de may l'an de grace mil CCC LIII .


| REMISION DU VOIAGE DE L'EMPEREUR | Jehan , par la grace de Dieu , roy de France .